OBH 5581/2000.
Az állampolgári jogok országgyűlési biztosának jelentése
Ügyintéző: dr. Endrődi Zsuzsa

Az eljárás megindulása:
	A Napló 2000. november 9-i számában “Megérthető-e az érthetetlen” cimmel megjelent írás arról tudósított, hogy közúti balesetben elhunyt halott fiukat a szülők méltatlan körülmények között találták a pápai Alsóvárosi temetőben. A szülők a baleset napján keresték fel a Kegyelet Rt-t, amely a halottasházat üzemelteti. Az apa elmondása szerint a rendőrökkel mentek ki a halottasházba, hogy lássák fiuk holttestét. Amit ott tapasztaltak az megdöbbentő volt. A fiú szinte a szemétre volt kilökve, ott feküdt véresen ások és gereblyék között. Felháborodásukra azt a választ kapták, hogy a hűtők tele vannak, másféle elhelyezésre nincs pénz.
A cikk szerint a hivatalos boncolással járó feladatokat a Kegyelet Rt. látja el. Vezetője elmondta, hogy a hűtőházat és a ravatalozót most újítják fel, ez nyilvánvalóan felfordulással jár.  Abban az időben sok volt a halott is. Boncolás előtt a halottal a temetkezési szolgáltató semmit sem tehet.  Ezért is az a gyakorlat, hogy a hozzátartozóknak csak a temetésre előkészített halottat mutatják meg.
	Az ügyben az Alkotmány 54. § (1) bekezdésében foglalt emberi méltósághoz való jog, illetőleg az ebből fakadó kegyeleti jog megsértésének gyanúja miatt indítottam vizsgálatot. Felkértem Pápa jegyzőjét, hogy a temetőkről és a temetkezésről szóló 1999. évi XLIII. törvény 7. §. (1) bekezdésében foglalt jogkörénél fogva ellenőrízze a Kegyelet Rt. szolgáltatói tevékenységét, különösen a halottak szállítására, tárolására vonatkozó szabályokra tekintettel. Kértem annak vizsgálatát is, hogy az Alsóvárosi temető rendelkezik-e a müködéshez szükséges, a törvényben meghatározott feltételekkel, továbbá a temetőszabályzat rendelkezik-e arra az esetre, ha a létesítményeket felújítják, vagy ideiglenesen használni nem tudják.

A megállapított tényállás és a vizsgálat megállapításai:
	A jegyző által folytatott vizsgálat eredménye alapján a következő tányállást állapítottam meg:
	Az önkormányzati tulajdonban lévő Alsóvárosi temető üzemeltetését a MÉKI-R. Kft. végzi. A temető egyes helyiségeit (hűtő-raktár, öltöző-rakár, fürdő) a Kegyelet Rt.  - a MÉKI-R. Kft.-től független önálló vállalkozás - használja bérleti szerződés alapján. E helyiségek a ravatalozó nyitott előteréből közelíthetők meg, egyéb helyiségekhez nem kapcsolódnak. A MÉKI-R. Kft. e hűtőhelyiségtől független, saját tulajdonú és használatú hűtőhelyiséggel rendelkezik. A ravatalozó felújítási munkálatait 2000. októberében kezdte meg A munkálatok körültekintően történtek, a felújítás a cikk megállapításával ellentétben nem járt felfordulással, a temetkezési szolgáltatás zavartalanul, a kegyeleti jogok figyelembevételével folyt.
	Az előtér felújítás alatti részét paravánnal elválasztották, a ravatalozó és a hűtőhelyiség előtti rész tiszta rendeltetésszerű állapotban volt. A hűtőhelyiséget a felújítás nem is érintette.
A szóban forgó időpontban 2000. november  2-án, a Kegyelet Rt. által használt négy személyes hűtőhelyiségben  a balesetet szenvedett fiú holttestén kívül más nem volt, így lehetőség volt megfelelő tárolására. Az említett helyiségben szállító és hamvasztó koporsókat, és a temetkezési szolgáltatáshoz szükséges eszközöket (cső, kötél, ásó, lapát) tároltak annak ellenére, hogy az eszközök elhelyezésére külön tároló helyiség is van.
Az elhunytat a rendőrség értesítése alapján, a hatósági halottvizsgálatot követően szállította a Kegyelet Rt. az Alsóvárosi temetőbe. A központi szállítás két dolgozója, műanyag betétbe, majd hamvasztókoporsóba tette és így helyezték el a temető hűtőjében. A hatósági eljárás alá vont elhunytak boncolásig történő tárolása a nyomozás érdekében minden esetben így történik. Az elhunyt felöltöztetésére csak a boncolás után kerülhet sor.
A rendőrség értesítette a Kegyelet Rt.-t, hogy a szülők szeretnék látni elhunyt gyermeküket, ezért - bár ez nem gyakorlat - kérésüknek eleget tettek. Mivel egy másik halottat már felravataloztak a ravatalozóban, ott nem volt lehetőség az elhunyt bemutatására. A hűtőből kiemelt elhunytat letették a hűtő elé a földre és ezután szólították a szülőket. [Az elhunyt más módon való megtekintésére nem is lett volna mód, mert a hűtőben az elhunytat fejjel befelé helyezik el, így ha csak kihúzták volna a koporsót, az kiesett volna.]
Az elhunyt olyan állapotban volt a koporsóban, ahogyan a baleset helyszinén találták, és ahogyan a hatósági orvos a halottszemlét elvégezte. A szülők távozását követően a halottat a hűtőbe visszahelyezték, és ott is tárolták a boncolás időpontjáig, melyre november 7-én került sor.
A fentiek szerinti tényállás megállapítása a helyszínen felvett jegyzőkönyv - melyben a jelenlévők a hamis tanúzás következményeire figyelmeztetve nyilatkoztak - és a rendelkezésre álló dokumentumok alapján történt. Ezek figyelembevételével a jegyző megállapította, hogy a kérdéses időpontban a temetkezési szolgáltatás zavartalanul folyt, a felújítási munkálatok a hozzátartozók kegyeleti jogát nem sértették, a MÉKI-R. Kft. és a Kegyelet Rt. szolgáltatási tevékenysége megfelelő volt.
A vizsgálat megállapításai cáfolják a Kegyelet Rt. vezetőjének a Naplóban megjelent nyilatkozatát. A kérdéses időpontban a hűtők nem voltak tele, a felújítás a hűtőhelyiséget nem érintette, a munkálatokat egyébként is körültekintően, a kegyeleti jogok figyelembevételével végezték. Az Alsóvárosi temetőben a törvényben felsorolt feltételeket biztosították, a temetkezési szolgáltatást végzők tevékenységével kapcsolatban panasz vagy egyéb probléma nem merült fel.
Mindezek ellenére - a jelen ügy miatt - a jegyző felhívta mindkét temetkezési szolgáltatást végző szervezet figyelmét arra, hogy tevékenységüket a jövőben a temetkezési törvényben és végrehajtási rendeletében foglaltaknak megfelelően, a kegyeleti jogok legmesszemenőbb figyelembevételével végezzék. Felhívta továbbá a Kegyelet Rt. vezetőjének figyelmét, hogy a temetési eszközöket a rendelkezésre álló külön helyiségben tárolják.
	A jegyző megállapításait az alábbi kiegészítéssel fogadom el:
Az ügyben az emberi méltósághoz való joggal összefüggő visszásság gyanúja csak részben igazolódott be. A temetkezéshez szükséges eszközöknek a halottasházban való tárolása azt a látszatot keltheti, hogy az elhunytat méltatlan körülmények között tartják. Ennek kiküszöbölése érdekében azonban a jegyző figyelmeztette a szolgáltatót. Ezért bár az ügyben e tekintetben megállapítom a fent említett alkotmányos joggal összefüggő visszásságot, ajánlást nem teszek és a vizsgálatot lezárom. A jegyzőt és a Napló főszerkesztőjét a jelentés egy példányával értesítem.

Budapest, 2001. január 22.

Gönczöl Katalin